**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 17.09.2021, ora 08.00 – 18.09.2021, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 18.09.2021, ora 07.00**

**RÂURI**

**Este în vigoare până la data de 18.09.2021, la ora 16:00, atenţionarea hidrologică nr. 97-COD GALBEN, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri cu posibile depăşiri ale COTELOR DE ATENŢIE pe râurile din bazinele hidrografice:** Vișeu – bazin superior şi afluenţi bazin mijlociu şi inferior, Iza – bazin superior şi afluenţi bazin mijlociu şi inferior, Lӑpuş – bazin superior şi afluenţi bazin mijlociu şi inferior, Tur**,** Someșul Mare – bazin superior şi afluenţi bazin mijlociu şi inferior, Someș – afluenții mici aferenți sectorului aval S.H. Dej**, aferente judeţelor *BISTRIȚA-NĂSĂUD, CLUJ, MARAMUREȘ, SATU MARE* şi *SĂLAJ*.**

**Fenomenele hidrologice periculoase se pot produce cu probabilitate şi intensitate mai mare ȋn intervalul 17.09.2021, ora 18:00 – 18.09.2021, ora 16:00 pe unele râuri din judeţele: Maramureş şi Bistriţa Năsăud.**

**Debitele au fost,** **în general, staționare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Moravița, Caraș, Nera, Cerna și bazinele superioare ale râurilor Jiu, Olt, Suceava, Moldova, Bistrița, Trotuș, unde au fost în creștere datorită precipitațiilor căzute și propagării.

Debitele se situează la valori sub mediile multianuale lunare, cu coeficienţi moduli cuprinşi între 30-90%, mai mari (în jurul și peste normalele lunare) pe cursul râurilor Sabar, Dâmbovița și pe unele râuri din Dobrogea, cursul mijlociu și inferior al Someșului Mic şi mai mici (sub 30% din normalele lunare) pe râurile din bazinele hidrografice: Iza, Lăpuș, Crișul Negru, Bega Veche, Timiș, Bistra, Bârzava, Moravița, Caraș, Nera, Cerna, Suceava, Tazlău, Putna, Râmnicu Sărat, Bârlad, pe afluenții Prutului, în bazinul superior al Argeșului și bazinul inferior al Oltului.

În interval au fost emise trei **atenționări hidrologice** pentru fenomene imediate.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi, în general, staționare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, bazinul superioare și mijlocii ale, Timișului, Jiului, Oltului, Sucevei, Moldovei și Bistriței, unde vor fi în creștere datorită precipitațiilor prognozate și propagării.

Sunt posibile scurgeri importante pe versanți, torenți, pâraie, formarea de viituri rapide cu efecte de inundații locale și creșteri semnificative de niveluri și debite cu depășirea **COTELOR DE ATENȚIE** pe unele râuri mici din Maramureș, nordul Crișanei și nordul Moldovei, datorită precipitațiilor torențiale sub formă de aversă prognozate.

**DUNĂRE**

Debitul la intrarea în ţară (secţiunea Baziaş) în intervalul 17-18.09.2021 a fost în scădere, având valoarea de 2700 m3/s, sub media multianuală a lunii septembrie (3800 m3/s).

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi în scădere (2600 m3/s).**

În aval de Porţile de Fier debitele vor fi în scădere.

**Alimentări cu apă**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a municipiului București:

-r. Argeș: Ac. Zavoiul Orbului 20.0 mc/s;

-r. Dâmbovița: ac. Văcărești: 4,7 mc/s;

-CA2: 2.0 mc/s;

-Der. Mircea Vodă: 1.3 mc/s.

**A.B.A. Prut-Bârlad**-**Județul Vaslui:**

-Se mențin prevederile „Planului de restricții și folosire a apei în perioade deficitare”, astfel:

\* treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**2.** **Situaţia meteorologică în intervalul 17.09.2021, ora 08.00 –18.09.2021, ora 06.00**

**Administraţia Naţională de Meteorologie (A.N.M.) a emis la data de 17.09.2021, la ora 10:00, informarea meteorologică nr. 136, valabilă în intervalul 17.09.2021, ora 10:00-18.09.2021, ora 10:00, vizând cantități de apă însemnate, instabilitate atmosferică temporar accentuată și intensificări ale vântului în întreaga țară: ,,**în intervalul menționat va ploua în general moderat cantitativ în nord-vestul teritoriului. În centru, sud-vest și pe alocuri în rest, după-amiaza și noaptea, vor fi perioade cu instabilitate atmosferică accentuată, ce se va manifesta prin averse, descărcări electrice și izolat căderi de grindină și vijelii. În intervale scurte de timp sau prin acumulare, cantitățile de apă vor depăși 15...20 l/mp și pe suprafețe mici, mai ales în zona Munților Apuseni și în nordul Carpaților Orientali, 30...40 l/mp. **Temporar, vântul va avea intensificări în majoritatea regiunilor, cu viteze, în general, de 45...55 km/h, iar în zona montană înaltă, de peste 70 km/h.”**

Această informare meteorologică a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către toate Comitetele Judeţene pentru Situaţii de Urgenţă (42 de prefecturi).*

**În ţară,** în partea de nord-nord-vest şi parţial în centru cerul a fost mai mult noros, a plouat pe arii relativ extinse, iar valorile termice au fost în scădere accentuată, devenind apropiate de cele normale în a doua decadă a lunii septembrie. În restul teritoriului vremea s-a menţinut deosebit de caldă, în prima parte a zilei în partea central-sudică au fost înnorări şi ploi izolate, trecătoare, însă din orele după-amiezii instabilitatea atmosferică s-a accentuat treptat, la început în zonele centrale şi montane, apoi în vest-sud-vest, iar seara şi noaptea local şi în sud şi sud-est şi s-a manifestat prin dezvoltări noroase convective, averse ce au avut şi caracter torenţial şi frecvente descărcări electrice. În intervale scurte de timp sau prin acumulare cantităţile de apă au depăşit pe arii restrânse 15 l/mp, iar în zona Munților Apuseni, în nordul Carpaților Orientali, precum și în nordul Transilvaniei peste 30 l/mp. Vântul a suflat slab și moderat, cu intensificări locale la altitudini mari în nordul Carpaţilor Orientali şi în Munţii Apuseni, cu peste 80 km/h, în regiunile nord-vestice şi în Dobrogea - în special în zona costieră, dar de scurtă durată şi în rest, asociat averselor, izolat cu viteze mai mari, de până la 60...65 km/h, în Banat, unde au fost şi vijelii (confirmare la staţia meteo Lugoj) şi în Transilvania. Temperaturile maxime s-au încadrat între 20 de grade la Ocna Şugatag, Baia Mare şi Târgu Lăpuş și 34 de grade la Calafat și Bechet, iar la ora 06.00 valorile termice erau cuprinse între 11 grade la Şiria şi 22 de grade la Oltenița, Călărași, Sulina şi Constanţa-dig.

**Observaţie:** în intervalul de diagnoză au fost în vigoare 22 atenționări cod galben pentru fenomene meteorologice periculoase imediate emise după cum urmează: 9 de SRPV Sibiu, 6 de SRPV Timişoara, 4 de SRPV Cluj-Napoca, 2 de CNPM pentru Muntenia, 1 de SRPV Constanţa.

**La Bucureşti,** vremea a fost mult mai caldă decât în mod normal la această dată, cu o maximă a temperaturii aerului de 30 de grade. Cerul a fost variabil, cu înnorări trecătoare şi ploi foarte slabe în unele cartiere în jurul prânzului, dar mai accentuate şi persistente spre seară şi noaptea când au fost averse însoţite de descărcări electrice, în special în sudul municipiului. Vântul a suflat slab până la moderat. La ora 06.00 se înregistrau 17 grade la staţia meteo Băneasa şi 19 grade la Filaret şi Afumați.

**3. Prognoza meteorologică în intervalul 18.09.2021, ora 08.00–19.09.2021, ora 8.00**

**În ţară,** valorile termice vor scădea în cea mai mare parte a teritoriului, dar în sud și în sud-est se vor menține ușor mai ridicate decât cele normale la această dată. Cerul va fi temporar noros și va ploua pe arii în general restrânse în jumătatea de nord a țării și izolat în rest. Îndeosebi în nord-vest cantitățile de apă pe alocuri vor depăși 15 l/mp. Vântul va sufla slab și moderat, cu intensificări la munte, în special la altitudini mari, unde va sufla cu peste 70 km/h, iar pe parcursul zilei, local în sud și centru, și pe arii restrânse în nord-est, cu viteze în general de 45...55 km/h. Temperaturile maxime vor fi cuprinse, în general, între 19 și 29 de grade, iar cele minime se vor încadra între 7 grade în estul Transilvaniei și 18 grade pe litoral.

**La Bucureşti** în prima parte a zilei vor fi unele înnorări, însă probabilitatea pentru ploi slabe va fi redusă, apoi cerul se va degaja treptat. Vântul va sufla slab și moderat cu intensificări temporare după-amiaza, când la rafală se vor atinge viteze de până la 45 km/h. Temperatura maximă se va situa în jurul valorii de 28 de grade, iar cea minimă va fi de de 12...13 grade, mai scăzută în zona preorășenească.

***II. CALITATEA APELOR***

**Pe râurile interioare**

**A.N.A.R.** informează că din cauza debitelor mari colectate în rețeaua de canalizare, în data de 17.09.2021, în intervalul orar 16:20-17:20, de la stația de epurare Simeria, jud. Hunedoara, aparținând operatorului S.C. Apa Prod Deva S.A., au fost evacuate ape neepurate în râul Mureș.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Brașov** revine cu informaţii despre incendiul izbucnit în data de 16.09.2021, în jurul orei 13:00, pe amplasamentul societăţii Silnef S.R.L. din municipiul Brașov, în care a ars un autobuz uzat, cu degajări de fum în atmosferă. Incendiul a fost stins de către echipajele I.S.U. Brașov în aceeași zi, în jurul orei 15:00.

**Agenţia Naţională pentru Protecţia Mediului** informează că din rezultatele analizelor efectuate în data de 16.09.2021 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită la staţiile: DJ-3** (municipiul Craiova), **IS-1** (municipiul Iași)**, IS-6** (comuna Ungheni), **SV-3** (orașul Siret) și **TR-1** (municipiul Alexandria).

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT